BROJ: 711-I-822-P-372-18/19-04-18

Zagreb, 29. ožujka 2019.g

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom vlastitih saznanja o mogućem sukobu interesa **dužnosnika Brune Dobronića, člana Upravnog vijeća Hrvatske izvještajne novinske agencije,** na 44. sjednici, održanoj 29. ožujka 2019., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Brune Dobronića zbog moguće povrede članka 14. stavka 1. ZSSI-a, koja proizlazi iz istovremenog obnašanja dužnosti člana Upravnog vijeća Hrvatske izvještajne novinske agencije i obavljanja funkcije direktora u trgovačkom društvu KRULA d.o.o. od 17. svibnja 2016. nadalje.**
2. **Pokreće se postupak za odlučivanje o sukobu interesa protiv dužnosnika Brune Dobronića zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu (temeljnom kapitalu) trgovačkog društva KRULA d.o.o. na povjerenika.**
3. **Poziva se dužnosnik Bruno Dobronić da u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**
4. **Na temelju članka 42. stavka 4. ZSSI-a, nalaže se dužnosniku Bruni Dobroniću da u roku od 30 dana od dana primitka ove odluke, otkloni uzroke moguće povrede članka 14. stavka 1. ZSSI-a, navedene u točki I. i II. izreke.**

Obrazloženje

Člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor. Uvidom u Registar dužnosnika Povjerenstvo je utvrdilo da je u isti upisan, sukladno članku 3. stavku 2. ZSSI-a, Bruno Dobronić povodom obnašanja dužnosti člana Upravnog vijeća Hrvatske izvještajne novinske agencije (u daljnjem tekstu: HINA) od 6. travnja 2017.g. Stoga je Bruno Dobronić, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima. Pri tom se napominje da sukladno članku 422. stavku 1. Zakona o trgovačkim društvima („Narodne novine“, broj 111/93, 34/99, 121/99, 52/00, 118/03, 107/07, 146/08, 137/09, 152/11, 111/12, 144/12, 68/13 i 110/15) upravu društva s ograničenom odgovornošću čini jedan ili više direktora.

Stoga dužnosnici, na temelju članka 14. stavka 1. u vezi s člankom 20. stavkom 3. ZSSI-a, za vrijeme obnašanja dužnosti, kao ni u razdoblju od dvanaest mjeseci nakon prestanka obnašanja dužnosti, ne mogu u trgovačkim društvima obavljati funkcije člana uprave odnosno direktora.

Člankom 16. stavkom 1. ZSSI-a propisano je da dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti će svoja upravljačka prava na temelju udjela u kapitalu društva na drugu osobu, osim na povezane osobe iz članka 4. stavka 5. ZSSI-a, ili na posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 5. ZSSI-a propisano je da su povezane osobe u smislu ovog zakona članovi obitelji dužnosnika navedeni u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanim s dužnosnikom.

Potrebno je ukazati na razliku između upravljačke funkcije odnosno poslova upravljanja u trgovačkom društvu i upravljačkih prava, zbog čega postoje dvije različite stipulacije ograničenja odnosno zabrana u članku 14. i članku 16. ZSSI-a.

Zabrana iz članka 14. stavka 1. ZSSI-a u pogledu upravljačkih funkcija u trgovačkim društvima propisana je striktno i beziznimno i neovisno o vlasničkoj strukturi trgovačkog društva, dakle neovisno o tome je li dužnosnik osobno imatelj udjela u temeljnom kapitalu vlasništvu konkretnog trgovačkog društva. S druge strane obveza prijenosa upravljačkih prava iz članka 16. stavka 1. ZSSI-a odnosi se na obvezu dužnosnika da prenese na povjerenika one ovlasti i prava, koja kao osnivač/član odnosno dioničar ima u skupštini toga trgovačkog društva.

U postupku administrativne provjere podnesenog Izvješća o imovinskom stanju dužnosnika Brune Dobronića, provedene sukladno članku 23. ZSSI-a, Povjerenstvo je iz podataka navedenih u Izvješću steklo saznanja koja upućuju na moguće povrede ZSSI-a.

Dužnosnik je Povjerenstvu dana 11. svibnja 2017. podnio Izvješće o imovinskom stanju dužnosnika, povodom stupanja na dužnost člana Upravnog vijeća HINA-e. Dužnosnik je prijavio podatak da predmetnu dužnost obnaša volonterski uz naknadu od 2.000,00 kuna. U rubrici „drugi posao tijekom obnašanja mandata“ prijavio je podatak da obavlja posao direktora trgovačkog društva KRULA d.o.o., a u rubrici „plaća koju dužnosnik ostvaruje kod drugog poslodavca“ naveo je podatak da od nesamostalnog rada u trgovačkom društvu KRULA d.o.o. prima plaću u neto iznosu od 10.000,00 kuna neto mjesečno.

Nadalje, u istom Izvješću o imovinskom stanju dužnosnika, u rubrici „poslovni udjeli, dionice i vrijednosni papiri u poslovnim subjektima" dužnosnik je prijavio podatak da je 100 % vlasnik i imatelj poslovnih udjela trgovačkog društva KRULA d.o.o., koji podatak proizlazi iz sudskog registra. Uz to, dužnosnik je naveo podatak da je nije izvršen prijenos upravljačkih prava po osnovi navedenog poslovnog udjela.

Dužnosnik je Povjerenstvu 2. siječnja 2019.g. podnio Izvješće o imovinskom stanju povodom bitne promjene u imovini, a u kojem Izvješću su navedeni podaci vezani uz obavljanje funkcije direktora i uz poslovne udjele u trgovačkom društvu KRULA d.o.o. ostali nepromijenjeni.

Uvidom u izvadak iz sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta 080889311 upisano trgovačko društvo KRULA d.o.o., OIB:37107711622, sa sjedištem u Zagrebu. Kao jedini osnivač i član toga trgovačkog društva upisan je Bruno Dobronić, s naznačenim osobnim podacima istima kao u podnesenom Izvješću o imovinskom stanju dužnosnika, iz čega proizlazi da se radi o jednoj te istoj osobi. Ujedno, dužnosnik Bruno Dobronić upisan je i kao direktor istog trgovačkog društva od 17. svibnja 2016.g.

Potrebno je napomenuti da se na dužnosnike koji dužnost obnašaju volonterski ne primjenjuje zabrana istovremenog obavljanja drugih poslova kao stalnog i redovitog zanimanja, propisana člankom 13. stavkom 2. ZSSI-a. Međutim, zabrana istovremenog obnašanja dužnosti i članstva u upravi trgovačkog društva iz članka 14. stavka 1. ZSSI-a, kao i obveza prijenosa upravljačkih prava na povjerenika iz članka 16. stavka 1. ZSSI-a primjenjuju se neovisno o tome obnaša li pojedini dužnosnik dužnost profesionalno ili volonterski.

Slijedom navedenog, iz prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnik Bruno Dobronić počinio povredu članka 14. stavka 1. ZSSI-a, koja proizlazi iz istovremenog obnašanja dužnosti člana Upravnog vijeća HINA-e i obavljanja funkcije direktora u trgovačkom društvu KRULA d.o.o. od 17. svibnja 2016. nadalje. Stoga je Povjerenstvo donijelo odluku kao u točki I. izreke ovog akta.

Ujedno, iz prikupljenih podataka i dokumentacije Povjerenstvo je steklo saznanja koja upućuju na mogućnost da je dužnosnik Bruno Dobronić počinio povredu članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva KRULA d.o.o. na povjerenika. Stoga je Povjerenstvo donijelo odluku kao u točki II. izreke ovog akta.

Povjerenstvo napominje da je, radi provjere eventualne povrede zabrane stupanja u poslovne odnose tijela u kojem dužnosnik obnaša dužnost i poslovnog subjekta u kojem dužnosnik ima 0,5 % ili više udjela u vlasništvu, propisane člankom 17. ZSSI-a, dopisom od 24. siječnja 2019., BROJ: 711-I-162-P-372-18/19-02-18, zatražilo od HINA-e podatak je li bilo poslovnih odnosa između HINA-e i trgovačkog društva KRULA d.o.o. za vrijem mandata dužnosnika Brune Dobronića.

HINA je dopisom od 28. siječnja 2019., KLASA: 053-02/19-01, URBROJ: 540-19-2, odgovorila da nije stupala za vrijeme mandata dužnosnika Brune Dobronića u poslovne odnose sa trgovačkim društvom KRULA d.o.o. te da je kao javni naručitelj, u skladu s odredbom članka 80. stavka 2. Zakona o javnoj nabavi, na svojim web stranicama objavila da ne smije sklapati ugovor o javnoj nabavi s gospodarskim subjektom KRULA d.o.o., što je u svom poslovanju i poštivala te poslovni odnosi nisu postojali niti traju.

Stoga nije utvrđeno da bi bila počinjena moguća povreda članka 17. ZSSI-a.

Sukladno članku 39. stavku 3. ZSSI-a, u točki III. izreke poziva se dužnosnik da u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke. Poziva se dužnosnik da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Tijekom postupka pred Povjerenstvom potrebno je utvrditi okolnosti postupanja dužnosnika vezano za predmetnu moguću povredu članka 14. stavka 1. i članka 16. stavka 1. ZSSI-a. Povjerenstvo će po potrebi podatke zatražiti od nadležnih tijela javne vlasti.

Člankom 42. stavkom 4. ZSSI-a propisano je da, ako je primjereno naravi povrede, Povjerenstvo može tijekom postupka naložiti dužnosniku da otkloni uzroke postojanja sukoba interesa u određenom roku te, ako dužnosnik to učini, može obustaviti postupak ili isti dovršiti i ispunjenje naloga uzeti u obzir prilikom izricanja sankcije.

Povjerenstvo nalazi da je prema naravi povrede članka 14. stavka 1. i članka 16. stavka 1. ZSSI-a u konkretnom slučaju primjereno naravi moguće povrede članka 14. stavka 1. ZSSI-a naložiti dužnosniku Bruni Dobroniću da u roku od 30 dana od dana primitka ove odluke, otkloni uzroke istih povreda Zakona, odnosno da za vrijeme obnašanja dužnosti i 12 mjeseci nakon prestanka obnašanja dužnosti ne obavlja poslove direktora te da prenese upravljačka prava povodom poslovnog udjela u trgovačkom društvu KRULA d.o.o. na povjerenika koji nije s dužnosnikom povezana osoba. Stoga je Povjerenstvo donijelo odluku kao u točki IV. izreke ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Bruno Dobronić, elektroničkom dostavom
2. Objava na internetskoj stranici Povjerenstva
3. Pismohrana